Zuma het geen skaamte nie, sê EFFPres. Jacob Zuma (Foto: GCIS) Die Ekonomiese Vryheidsvegters (EFF) het Saterdag in ŉ verklaring gesê hy verwelkom pres. Jacob Zuma se appèlaansoek teen ŉ hooggeregshofuitspraak, solank hy self die regskoste betaal. Zuma het aansoek gedoen om verlof tot appèl teen die uitspraak in die hooggeregshof wat sy aansoek van die hand gewys het teen die beslissing dat hoofregter Mogoeng Mogoeng sal bepaal wie die kommissie van ondersoek oor staatskaping sal lei. “Die EFF verwelkom Zuma se appèlaansoek teen die uitspraak dat hy die regter moet aanstel wat die hoofregter kies,” het Mbuyiseni Ndlozi, woordvoerder van die EFF, gesê. “Ons verwelkom dit as sy demokratiese reg, solank hy self die regskoste betaal en solank hy nie belastingbetalers se geld gebruik om sy regsopsies uit te put nie.” Die EFF beskryf egter Zuma se jongste aansoek om verlof tot appèl as “skaamteloos”. “Dit is duidelik dat die man alle kapasiteit om skaam te wees, verloor het. Dit is nie net ŉ verleentheid dat hy stry teen die aanstelling van ŉ regter in ŉ kommissie wat hom sal ondersoek nie, dis ook ŉ teken dat hy die ondersoek self wil ondermyn deur dit óf uit te stel óf deur regsbeginsels wil ondermyn. Want ŉ kommissie wat deur hom aangestel word, waar hy ondersoek word, se bevindings sal bevraagteken word weens die konflik van belange.” Die Demokratiese Alliansie is ook van mening dat die president ŉ aanvaarde beginsel daag dat mens nie self die regter kan aanstel wat jou gaan ondersoek nie. Die DA het gesê hy sal Zuma se aansoek om verlof tot appèl teenstaan. Die party wil hê die nuwe ANC-president, Cyril Ramaphosa, moet ingryp. Ramaphosa is ook die adjunkpresident van die land.